Ouboet/-sus en die nuwe baba - Jou Gesin | Solidariteit WêreldJou Gesin | Solidariteit Wêreld
Tuis › Artikels › Ouboet/-sus en die nuwe baba
Ouboet/-sus en die nuwe baba
Vrydag, Maart 9th, 2018
“Ek gaan ʼn sussie kry … of ʼn boetie”, vertel jou enigste kleinkind vir Oupa en Ouma, haar kleuterskooljuffrou en almal wat wil luister. Hierdie opgewondenheid mag dalk kwyn wanneer die nuwe baba sy of haar opwagting maak en Ousus nie meer die middelpunt van almal se aandag is nie. Sy was immers ʼn paar jaar lank jul enigste en oulikste poplap. As julle die situasie reg hanteer, hoef die koms van die nuwe baba nie ʼn traumatiese gebeurtenis te wees nie. Kenners gee die volgende wenke:
Vertel eers vir Ousus dat sy ʼn bababoetie of -sussie gaan kry voordat julle die nuus met vriende en familie deel.
Sodra julle weet wat die geslag van die baba is, sê vir haar.
Lees saam met haar ouderdomgepaste boeke oor hoe ʼn baba in Mamma se maag groei.
Neem haar saam wanneer jy vir sonarondersoeke gaan; laat haar toe om na die baba se hartklop te luister; laat haar voel hoe die baba in Mamma se maag skop.
Betrek haar by voorbereidings soos die inrig van die babakamer, die aankoop en wegpak van nuwe babagoedjies en die kies van ʼn naam.
Verseker haar dat die baba nie haar plek in julle huis of hart gaan inneem nie en dat jy en Pappa genoeg liefde en plek in jul hart vir hulle albei het.
Sê vroegtydig vir haar dat jy hospitaal toe gaan en dat sy dalk die volgende dag saam met Pappa hospitaal toe sal gaan om vir jou en die baba te kuier.
Laat die eerste ontmoeting verkieslik plaasvind terwyl julle gesin alleen is.
Gee genoeg aandag aan haar; troetel haar terwyl Pappa die baba vashou. Sê dat jy haar mis.
Laat haar toe om na die baba te kyk en aan hom of haar te vat.
Neem foto’s waar sy vir baba vashou en dalk ook gesinsfoto’s.
Gee vir haar ʼn geskenkie namens die baba.
Laat Ousus saam met Pappa ry wanneer hy julle by die hospitaal gaan haal.
Gee genoeg aandag aan haar wanneer julle by die huis kom, selfs al voel julle alles is nou deurmekaar. Dit gaan vir julle almal ʼn aanpassing wees.
Verduidelik dat babas baie slaap, drink en huil en nie nou al kan speel nie, maar dat dit later sal verander.
As sy graag wil help, betrek haar by badtyd en doekomruiltyd.
Waarsku haar om altyd saggies te vat en nooit die baba op te tel wanneer daar nie ʼn grootmens by is nie.
Moedig besoekers aan om eers aan Ousus aandag te gee voordat hulle om die baba koer. Vertel in haar teenwoordigheid vir almal hoe oulik sy is.
Hou by jul bestaande roetine. Dis makliker om die baba by julle roetine te laat inskakel as andersom.
Moenie van haar verwag om heeltyd tjoepstil te wees nie. Laat die baba eerder gewoond raak om te midde van normale huisgeluide te slaap.
Waak daarteen om die baba as verskoning te gebruik om nie iets vir of saam met Ousus te doen nie. Indien dit onmoontlik is om onmiddellik aandag te gee, vra haar om net ʼn klein rukkie te wag – en doen dan wat jy beloof het.
As sy babagedrag toon deur byvoorbeeld weer ʼn fopspeen te wil suig, uit ʼn bababottel wil drink, of by julle wil slaap – wees rustig en sensitief, dis ʼn fase wat sal oorwaai.
Indien sy tekens van jaloesie toon, wees geduldig en waak daarteen om haar te etiketteer as “stout” of “lelik”. Wees egter waaksaam dat sy nie uit jaloesie die baba afknou nie.
Verseker haar voortdurend van jul onvoorwaardelike liefde, maar beklemtoon dat die baba ook jul kind is en dat julle hom of haar net so liefhet.
Baba en kleuter: https://www.netwerk24.com/baba-en-kleuter/Familie/Nuwe-baba-So-maak-jy-tyd-vir-ousus-20151005
Baba en kleuter: https://www.netwerk24.com/baba-en-kleuter/Peuter/Kleinboet-word-ouboet-20150902
Maroela Media: https://maroelamedia.co.za/goeiegoed/ouerskap/help-my-ouers-het-n-nuwe-baba/
Pienkvoetpret: http://pienkvoetpret.co.za/wenke-om-jou-kleinding-voor-te-berei-vir-n- boetie-of-sussie/
Wietske Boon Spelterapie: http://www.childtherapist.co.za/afrikaans/artikelkategorie/terapieartikel39.html